題覺心居士轉物軒
作者：釋大觀
朝代：宋

paragraphs: 兩沼灧寒碧，一堂納寬閒。
高柳逢春新翠展，寒梅霽雪清香繁。
好本栽培常爛熳，四序芳馨看互換。
雜華境徧剎塵中，十波羅蜜更主伴。
覺心隠几隨彷徉，六用俱妙無可降。
跏趺不語亦不默，篆煙一縷春晝長。
釋迦老子何所見，教譚三百皆方便。
就中一處最親切，轉物不爲物所轉。
此堂物物元無殊，隨人受用有親疎。
塵塵攝入大毗盧，應笑本來物無轉亦無。